التجلّيات ديال ديك “عقدة إخفاء معالم الزلط “,كنصادفوها بزاف ديال لمرات فحياتنا اليومية بتمظهرات مختلفة , ولكن المناسبات الخاصة بحال الاعراس و”الاعياد” كتبدا تبان هاد العقد بواحد الشكل ملفت للإنتباه أحيانا , وهادشي شي حاجة لي ولات فمجتمعنا المغربي جاري بها العمل ,سواء عند الرجال او لعيالات ,غير هو الحصّة الأوفر من طبيعة الحال عادةً كيتمتعو بها العيالات.. لبزّاف ديال الاعتبارات لها علاقة فغالب الأمر بالمحيط الإجتماعي, وكمثال على ذلك المناسبة ديال لعيد لكبير لي على الابواب ,كنلاحظو بلا كاينة واحد الشريحة كبييرة ديال الرجال اللّيكون فلعوان وإستجابة لظغوطات ”التّحكم” كيتجشمو مشقة كبيرة وكيمشيو يتسلفو ويتكلّفو رغم أنه كتلقاهم ساكنين غا فبراكة فشي كاريان أو كاري شي بيت مع الجيران, ولكن بحكم الحرص ديال عيالاتهم باش “يطرطقو لمرارة ” لعديان, ومن اجل شوية ديال لفوحان على الجيران كيلقاو راسهم _جبرا لخواطر ولادهم ومراواتهم_ ملزمين باش أنهم يشريو حولي بما يفوق احيانا الفين درهم ,وخصو الراجل يركز على شي تفاصيل بسيطة لي عليها داير لفيلم, من قبيل انه ماينساش مثلا يجيبو فطريبورطور “كابريولي” باش تكون الرؤية واضحة , ومنين يوصل يُستحسن أنه يكلاكصوني ما إستطاع إلى ذلك سبيلا ,وزيد وزيد وهادشي كاملو كما _سبقت الاشارة_ غير باش –لمرا- ما توليش شفايا “لعديان” للي ربما هما فقط من نسج الخيال ديالها ,و باش تصيفط لجاراتها ”للي هي جزء لا يجتزأ من هاد لعديان “رسالة مشفرة مفادها أنها مامعيداش “بمشيش”,وأن “ديالي كبر من ديالك” والتفسير الوحيد لي نقدرو نحيلو ليه _هكذا سلوكات_ طبعا هو محاولة _بعض الناس_ تجنب مشاعر النقص و إخفاء دوك معالم الحزقة والحرمان ,بهدف الظهور بواجهة إجتماعيا مرموقة على الاقل في نظر الأخرين ....وهادشي يلا بغينا نبنيو واحد المجتمع “سليم” , أعتقد أنه ينبغي علينا أننا نحاولو نبدلو شوية من هاد لعقلية ....ونتخلصو ما أمكننا من هاد العقد الإجتماعية البائدة .لأنها بطريقة أو بأخرى كتشكل لينا واحد العائق كبير في وجه ”الإقلاع” الذي نصبو إليه ..... وعلى ضوء ذلك ,هذا نداء لأصحاب القلوب الرحيمة من النساء الأحرار . رجاءاً لما تكايسو على رجالاتكم وقضيو باشما عطا الله , را الوقت مادايراش ,وكلشي ولا كيجبد .. لعطلة تجبد ... الدخول المدرسي يجبد ...لعيد لكبير يجبد..ورا بزاف .. الجهد إيلا جهد الله..... فلا تتعلقو فين تتفلقو ,,,فالحزقة بنت لحرام را لا دين لها 
علاش كنبغيو نشريو حلوي كبير ونبانو بيه؟ منين جات هاد العقدة وشكون المستهدف من فوحان الحولي بوكرون